Minstens 7 beseer tydens skietery by Ohio-universiteitOhio State University (28 November 2016) Foto: @DispatchAlerts, Twitter Sewe persone is in die hospitaal opgeneem ná ŉ skietery Maandagoggend by Ohio State University. Die universiteit het in ŉ reeks plasings op Twitter studente aangesê om skuiling te vind en om te “Run Hide Fight”. Twee van die persone is in ŉ stabiele toestand, het die Columbus-brandweer gesê. Daar is nog nie verdere inligting oor die ander vyf persone nie. Dit is nie duidelik of die skietery verby is nie. Die universiteit se nooddiensdepartement het omstreeks 10:00 (17:00 Suid-Afrikaanse tyd) op Twitter geskryf: “Buckeye Alert: Active Shooter on campus. Run Hide Fight. Watts Hall. 19th and College.” Die wetenskap- en ingenieursfakulteite is in die Watts-saal geleë. “Run, hide, fight” is die standaard protokol vir aktiewe skieter-situasies. Dit beteken: “Run” (ontruim indien moontlik); “hide” (kry geluidloos skuiling); of “fight” (doen stappe om die skieter te versteur indien jou lewe in onmiddellike gevaar is). Die universiteit het later op Twitter geskryf studente kan op die noordkampus skuil. “Volg die opdragte van die polisie op die toneel.” Die universiteit het enigiemand wat inligting het, versoek om die polisie te kontak. Talle polisievoertuie is op die toneel. Geen ander inligting is tans beskikbaar nie. Ohio State in Columbus, Ohio, is een van die VSA se grootste universiteite met nagenoeg 60 000 studente. Ohio State University (Twitter-rekening)